Per pakartotinės derybas dėl SVP pavyko remiantis abipusiškumo principu sėkmingai ir lanksčiai išplėsti šalių įsipareigojimus dėl patekimo į rinką. PPO sekretoriato vertinimu, papildomos galimybės patekti į rinką SVP šalių įmonėms padės uždirbti nuo 80 mlrd. iki 100 mlrd. JAV dolerių per metus.

Juodkalnija pateikė prašymą prisijungti prie SVP 2013 m. spalio mėn., o pradinį pasiūlymą – 2013 m. lapkričio mėn. Antrąjį peržiūrėtą pasiūlymą Juodkalnija išplatino 2014 m. birželio mėn., o galutinį pasiūlymą pateikė 2014 m. liepos mėn. 2014 m. spalio mėn. SVP komitetas priėmė sprendimą pakviesti Juodkalniją prisijungti prie SVP. Juodkalnijai deponavus prisijungimo dokumentą, peržiūrėta SVP Juodkalnijai įsigaliojo 2015 m. liepos 15 d.

Juodkalnija leidžia SVP šalims dalyvauti to paties komunalinio sektoriaus (t. y. geriamojo vandens, elektros, oro uostų, uostų, miesto transporto ir geležinkelių) viešuosiuose pirkimuose, kaip ir Europos Sąjunga, ir taiko tokius pačius abipusiškumo principu grindžiamus apribojimus, kokius kitoms SVP šalims taiko Europos Sąjunga. Nustatytos šios slenkstinės ribos: prekėms – 400 000 SST, paslaugoms – 400 000 SST, statybos paslaugoms – 5 000 000 SST.

2.1.3.3.Naujoji Zelandija

Naujoji Zelandija pateikė prašymą prisijungti prie SVP 2012 m. rugsėjo mėn. Naujoji Zelandija savo galutinį pasiūlymą pateikė 2014 m. liepos mėn. 2014 m. spalio mėn. SVP komitetas priėmė sprendimą pakviesti Naująją Zelandiją prisijungti prie peržiūrėtos SVP. Naujajai Zelandijai deponavus prisijungimo dokumentą, peržiūrėta SVP Naujajai Zelandijai įsigaliojo 2015 m. rugpjūčio mėn.

Naujosios Zelandijos įsipareigojimai pagal peržiūrėtą SVP, įtraukti į jos priedą dėl „kitų subjektų“, apima keturias valstybines įmones, veikiančias komunaliniame sektoriuje – oro uostų, meteorologinių paslaugų, geležinkelių ir elektros („Airways Corporation of New Zealand Limited“, „Meteorological Service of New Zealand Limited“, „KiwiRail Holdings Limited“ ir „Transpower New Zealand Limited“). Nustatytos šios slenkstinės ribos: prekėms – 400 000 SST, paslaugoms – 400 000 SST, statybos paslaugoms – 5 000 000 SST.

2.1.3.4.Ukraina

Ukraina pateikė prašymą prisijungti prie SVP 2012 m. gruodžio mėn. Savo galutinį pasiūlymą ji pateikė 2015 m. birželio mėn. 2015 m lapkričio mėn. SVP komitetas priėmė sprendimą pakviesti Ukrainą prisijungti prie peržiūrėtos SVP. Ukrainai deponavus prisijungimo dokumentą, peržiūrėta SVP Ukrainai įsigaliojo 2016 m. gegužės 18 d.

Ukraina, remdamasi apibrėžtimi grindžiamu požiūriu, į taikymo sritį įtraukia daug komunalinių sektorių ir pateikia orientacinį komunalinių paslaugų sektoriuose veikiančių subjektų sąrašą. Ukraina neleidžia dalyvauti asocijuotųjų arba bendrųjų įmonių viešuosiuose pirkimuose. Nustatytos šios slenkstinės ribos: prekėms – 400 000 SST, paslaugoms – 400 000 SST, statybos paslaugoms – 5 000 000 SST.

2.1.3.5.Moldovos Respublika

Moldovos Respublika pateikė prašymą prisijungti prie SVP 2002 m. sausio mėn. Moldovos Respublika savo galutinį pasiūlymą pateikė 2015 m. gegužės mėn. 2015 m rugsėjo mėn. SVP komitetas priėmė sprendimą pakviesti Moldovą prisijungti prie peržiūrėtos SVP. Moldovos Respublikai deponavus savo prisijungimo dokumentą, peržiūrėta SVP Moldovos Respublikai įsigaliojo 2016 m. liepos 14 d.

Moldovos Respublika siūlo galimybę dalyvauti visų pagal nacionalinę teisę perkančiosiomis organizacijomis galinčių būti subjektų, veikiančių tokiuose komunaliniuose sektoriuose kaip geriamojo vandens, elektros ir (arba) terminės energijos (gamybos, perdavimo arba paskirstymo), uostų arba kitos terminalų infrastruktūros, oro uostų infrastruktūros, miesto transporto ir geležinkelių transporto sektoriai, viešuosiuose pirkimuose. Pridėtas orientacinis subjektų sąrašas. Išlygų nenustatyta. Nustatytos šios slenkstinės ribos: prekėms – 400 000 SST, paslaugoms – 400 000 SST, statybos paslaugoms – 5 000 000 SST. Tačiau prekių ir paslaugų slenkstinėms riboms nustatytas dvejų metų pereinamasis laikotarpis.

2.1.3.6.Australija

Australija pateikė prašymą prisijungti prie SVP 2015 m. birželio mėn. Peržiūrėtus pasiūlymus ji pateikė 2016 m. rugsėjo mėn. ir 2017 m. birželio mėn., o galutinį pasiūlymą – 2018 m. kovo mėn. Derybos dėl Australijos prisijungimo prie peržiūrėtos SVP buvo užbaigtos ir SVP komitetas priėmė sprendimą dėl Australijos prisijungimo prie peržiūrėtos SVP 2018 m. spalio mėn. Australijai deponavus savo prisijungimo dokumentą, peržiūrėta SVP Australijai įsigaliojo 2019 m. gegužės 5 d.

Už komunalines paslaugas, geležinkelius ir kitas su transportu susijusias sritis (pavyzdžiui, kelių tiesybą ir uostus) yra atsakingos Australijos valstijos ir teritorijos. Subjektų, įtrauktų į Australijos sostinės teritoriją, atžvilgiu peržiūrėta SVP netaikoma komunalinių paslaugų viešiesiems pirkimams. Nustatytos šios slenkstinės ribos: prekėms – 355 000 SST, paslaugoms – 355 000 SST, statybos paslaugoms – 5 000 000 SST. Australijos valstybinės verslo įmonės, panašios į ES valstybines įmones, veikiančias vandens, elektros, uostų, oro uostų, miesto transporto ir geležinkelių komunaliniuose sektoriuose (laikantis apibrėžtimi grindžiamo požiūrio), kurių viešuosiuose pirkimuose siūlo dalyvauti Europos Sąjunga, į komunalinio sektoriaus taikymo sritį neįtrauktos.

2.1.3.7.Jungtinė Karalystė

Europos Sąjungos ir Jungtinės Karalystės susitarime dėl išstojimo numatytu pereinamuoju laikotarpiu (2020 m. vasario 1 d. – 2020 m. gruodžio 31 d.) Jungtinei Karalystei peržiūrėta SVP toliau buvo taikoma kaip ES valstybei narei. Pereinamajam laikotarpiui pasibaigus, nuo 2021 m. sausio 1 d. Jungtinė Karalystė prisijungė prie peržiūrėtos SVP kaip savarankiška sutarties šalis. Jungtinės Karalystės galutiniame pasiūlyme pagal SVP pakartojamas ES įsipareigojimų, įtrauktų į peržiūrėtą SVP, sąrašas ta apimtimi, kuria jis yra taikomas Jungtinei Karalystei, įskaitant komunalinį sektorių.

2.1.3.8.Vykstantys prisijungimo procesai

Šiuo metu oficialias prisijungimo procedūras vykdo 11 PPO narių (Albanijos Respublika, Brazilijos Federacinė Respublika, Kinijos Liaudies Respublika, Gruzija, Jordanijos Hašemitų Karalystė, Kazachstano Respublika, Kirgizijos Respublika, Šiaurės Makedonijos Respublika, Omano Sultonatas, Rusijos Federacija, Tadžikistano Respublika). Tačiau su Albanijos, Gruzijos, Jordanijos ir Omano prisijungimo procesu susijusi veikla kol kas nevykdoma. Dar keturios PPO narės savo stojimo į PPO protokoluose prisiėmė įsipareigojimus pradėti prisijungimo prie peržiūrėtos SVP procedūras. Tai – Afganistano Islamo Respublika, Mongolija, Saudo Arabijos Karalystė ir Seišelių Respublika.

2.2.PPO bendrasis susitarimas dėl prekybos paslaugomis (GATS)

GATS XIII straipsnio 2 dalyje išdėstyta peržiūros sąlyga, kuria įgaliojama: „per dvejus metus nuo PPO susitarimo įsigaliojimo pagal šį susitarimą turi būti surengtos daugiašalės derybos dėl paslaugų viešųjų pirkimų“.